ร้านอาหารจีนเล็กๆ อยู่ต้นถนนเยาวราช เท่าที่ทราบจะมี 2 ร้านชื่อเหมือนกัน ร้านนี้ (ร้านเก่า) กับร้านใหม่กว่าอีกร้านห่างกันแค่ 200 เมตร แต่เมนูเหมือนกัน ปกติเคยทานแต่ร้านเก่า ซึ่งมีที่นั่งไม่มาก ลูกค้าส่วนใหญ่เป็นลูกค้าเก่าแก่ ทานกันมานาน

เมนูดังของร้านคือ หูฉลามกับขาห่านอบบะหมี่ แต่นอกเหนือจาก 2 รายการนี้ เมนูอื่นก็ฝีมือดีเช่นกัน

หูฉลามร้านนี้เริ่มต้นราคาไม่กี่ร้อย แต่จะไม่ได้มาเป็นแผ่นสวย ถ้าอยากได้แผ่นใหญ่หน่อยน่าจะต้องสั่งแบบ 3,000 บาทขึ้นไป เพราะวันนี้หม้อที่สั่งราคา 2,000 บาท หูฉลามก็ไม่ได้มาเป็นแผ่น แต่ก็ถือว่าคุณภาพดีพอประมาณแต่น้ำซุปยังมีร้านอื่นที่เราชอบมากกว่าร้านนี้

ขนมจีบขายลูกละ 10 บาท เป็นของทานเล่นที่ไม่ควรพลาด ทำออกมาได้รสชาติดี

สำหรับคนที่ชอบแทะขาห่าน แนะนำขาห่านอบบะหมี่ บะหมี่ร้านนี้เส้นเล็กๆ ให้มาเต็มหม้อพร้อมขาห่านที่เปื่อยนุ่ม ขนาดสั่งที่เล็กยังได้ปริมาณเยอะมาก (500 บาท) น้ำซอสรสเข้มข้นแต่ไม่เค็มเกินไป กินไปกินมา 2 คน ทานกันเกือบหมดหม้อไม่รู้ตัว

ออส่วน (200 บาท) หอยนางรมตัวขนาดกำลังดี สดใช้ได้ แต่วันนี้ฝีมือยังไม่สุดเท่าไหร่

เก้งผัดคึ่นช่าย (300 บาท) เป็นเมนูที่ชอบสั่งประจำเพราะเนื้อไม่เหม็นสาบ คิดว่าปัจจุบันน่าจะใช้เนื้อแพะ ปรุงมารสจัดจ้าน เข้มข้น ทานคู่กับข้าวสวย เด็ดมาก เมนูนี้ปรุงมาได้อร่อยเหมือนที่เคยทานทุกครั้ง

ร้านนี้ยังมีเมนูอื่นๆ อีกที่ทำออกมาได้ดีเช่น ปลาหิมะ แต่วันนี้มาทานกับแค่ 2 คน ทานเสร็จแทบจะกลิ้งออกมาจากร้าน อิ่มมาก